Folketing
2010-04-08

Med hensyn til de bemærkninger, der er faldet om prisen for maden og om, hvad man kan gøre ifølge de gældende regler, har det både fra Socialdemokraterne og Socialistisk Folkeparti været fremme, at det bliver godt med et loft, fordi kommunerne hidtil har kunnet skrue priserne op. Der vil jeg lige sige, at som reglerne er nu, må kommunalbestyrelsen ikke opkræve mere i betaling for tilbuddet om madservice hos modtagerne, end det koster at producere og levere ydelsen. Så det er ikke et sted, hvor man ved at skrue priserne op kan hente nogen penge og dermed få et overskud. Med hensyn til hvad selve det at rulle lovforslaget ud kommer til at koste, så fremgår det jo af lovforslaget, at der er afsat penge både i 2010 og i 2011 og frem, og det skal fungere som en ramme for forhandlingerne med KL om DUT-kompensationen.